stanford-oval/wikipedia huggingface dataset:
ญาณ
ญาณ 3 ได้แก่ วิชชา 3

คำว่า 'ญาณ' 3  อาจหมายถึงวิชชา 3 คือ
บุพเพนิวาสานุสสติญาณ ความรู้เป็นเหตุให้ระลึกถึงขันธ์ที่เกิดในอดีตได้ คือ การระลึกชาติของตนได้
จุตูปปาตญาณ ความรู้ในจุติและอุบัติของสัตว์โลกได้ เรียกว่า ทิพพจักขุญาณ หรือ ทิพยจักษุญาณ บ้าง
อาสวักขยญาณ ความรู้ในการกำจัดอาสวะให้สิ้นไป
ญาณ 3 ในส่วนอดีต-อนาคต-ปัจจุบัน

ญาณ 3 อีกหมวดหนึ่ง ได้แก่
อตีตังสญาณ หมายถึง ญาณหยั่งรู้ในส่วนอดีต
อนาคตังสญาณ หมายถึง ญาณหยั่งรู้ในส่วนอนาคต
ปัจจุปปันญาณ หมายถึง ญาณหยั่งรู้ในส่วนปัจจุบัน
ญาณ 3 ในการหยั่งรู้อริยสัจ

ญาณ 3 อีกหมวดหนึ่ง ได้แก่
สัจจญาณ หมายถึง ญาณในการหยั่งรู้อริยสัจแต่ละอย่าง
กิจจญาณ หมายถึง ญาณในการหยั่งรู้กิจในอริยสัจ
กตญาณ หมายถึง ญาณในการหยั่งรู้กิจอันได้ทำแล้วในอริยสัจ
ญาณ 16

ญาณ 16 ไม่ปรากฏในพระไตรปิฎกภาษาบาลีโดยตรงทั้งหมด แต่วิปัสสนาจารย์สายพม่าได้เรียบเรียงจากญาณที่ระบุในปฏิสัมภิทามรรค และคัมภีร์วิสุทธิมรรค รวมกัน 16 ขั้น เรียกว่า ญาณ 16 (โสฬสญาณ) เป็นญาณที่เกิดแก่ผู้บำเพ็ญวิปัสสนา โดยลำดับตั้งแต่ต้น จนถึงจุดหมายคือมรรคผลนิพพาน ได้แก่
นามรูปปริจเฉทญาณ หมายถึง ญาณกำหนดแยกนามรูป
นามรูปปัจจัยปริคคหญาณ หมายถึง ญาณจับปัจจัยแห่งนามรูป
สัมมสนญาณ หมายถึง ญาณที่เห็นสังขตลักษณะคือความเกิดขึ้น ตั้งอยู่ ดับไปของนามรูป และเริ่มเห็นไตรลักษณ์ เห็นตรุณอุทยัพพยญาณหรืออุทยัพพยญาณอย่างอ่อน วิปัสสนูปกิเลสจะเกิดขึ้นได้ในช่วงนี้
อุทยัพพยานุปัสสนาญาณ (เรียกโดยย่อว่า อุพยัพพยญาณ) หมายถึง ญาณตามเห็นความเกิดและความดับแห่งนามรูป เห็นพลวอุทยัพพยญาณหรืออุทยัพพยญาณอย่างแก่ จัดว่าจิตเริ่มเข้าสู่วิปัสสนาญาณที่แท้จริง (ระหว่างเกิดถึงดับ เห็นเป็นดุจกระแสน้ำที่ไหล)
ภังคานุปัสสนาญาณ (เรียกโดยย่อว่า ภังคญาณ) หมายถึง ญาณตามเห็นจำเพาะความดับเด่นขึ้นมาอย่างเดียว
ภยตูปัฏฐานญาณ (เรียกโดยย่อว่า ภยญาณ) หมายถึง ญาณอันมองเห็นสังขารปรากฏเป็นของน่ากลัว ไม่แน่นอน ดุจกลัวต่อมรณะที่จะเกิด
อาทีนวานุปัสสนาญาณ (เรียกโดยย่อว่า อาทีนวญาณ) หมายถึง ญาณคำนึงเห็นโทษภัยของสิ่งทั้งปวง ผันผวนแปรปรวน พึ่งพิงมิได้
นิพพิทานุปัสสนาญาณ (เรียกโดยย่อว่า นิพพิทาญาณ) หมายถึง ญาณคำนึงเห็นด้วยความเบื่อหน่าย
มุจจิตุกัมยตาญาณ หมายถึง ญาณหยั่งรู้อันใคร่จะพ้นไปเสีย
ปฏิสังขานุปัสสนาญาณ (เรียกโดยย่อว่า ปฏิสังขาญาณ) หมายถึง ญาณอันพิจารณาทบทวนเพื่อจะหาทางหนี
สังขารุเบกขาญาณ หมายถึง ญาณอันเป็นไปโดยความเป็นกลางวางเฉยต่อสังขาร
สัจจานุโลมิกญาณ (เรียกโดยย่อว่า อนุโลมญาณ) หมายถึง ญาณเป็นไปโดยควรแก่การหยั่งรู้อริยสัจ สามารถเห็นไตรลักษณ์ ด้วยภาวนามยปัญญาได้ (พิจารณาวิปัสสนาญาณทั้ง 8 ที่ผ่านมา ว่าเป็นทุกข์ เมื่อเห็นทุกข์ก็เห็น สมุทัย นิโรธ มรรค โดยแต่ละญาณเป็นเหตุเกิดมรรค ทั้ง 8 ตามลำดับ)
โคตรภูญาณ หมายถึง ญาณครอบโคตร คือ หัวต่อที่ข้ามพ้นภาวะปุถุชน (ถ้าเป็นอริยบุคคลแล้ว จะเรียกว่าวิทานะญาณ)เห็นความทุกข์จนไม่กลัวต่อความว่าง ดุจบุคคลกล้าโดดจากหน้าผาสู่ความว่างเพราะรังเกียจในหน้าผานั้นอย่างสุดจิตสุดใจ
มัคคญาณ หมายถึง ญาณในอริยมรรค
ผลญาณ หมายถึง ญาณอริยผล
ปัจจเวกขณญาณ หมายถึง ญาณที่พิจารณาทบทวน (ว่ากิเลสใดดับไป กิเลสยังเหลืออยู่ กิจที่ต้องทำยังมีอยู่หรือไม่ พิจารณาสัจจานุโลมมิกญาณอีก)
วิปัสสนาญาณ 9

แต่เมื่อกล่าวถึงวิปัสสนาญาณโดยเฉพาะ อันหมายถึงญาณที่นับเข้าในวิปัสสนา หรือญาณที่จัดเป็นวิปัสสนา จะมีเพียง 9 ขั้น คือ ตั้งแต่ อุทยัพพยานุปัสสนาญาณ ถึง สัจจานุโลมิกญาณ (ตามปฏิปทาญาณทัสสนวิสุทธิ (ขั้นหนึ่งในวิสุทธิ 7) ที่บรรยายคัมภีร์ในวิสุทธิมรรค แต่ในคัมภีร์อภิธัมมัตถสังคหะ นับรวม สัมมสนญาณ ด้วยเป็น 10 ขั้น) เมื่อโพชฌงค์เจริญบริบูรณ์ครบ 7 ข้อ จิตจึงมีกำลังสามารถเห็นวิปัสสนาญาณได้ และใช้วิปัสสนาที่ปรากฏขึ้นมาเป็นเครื่องมือนำไปสู่มรรค ผล นิพพาน
วิปัสสนาญาณ คือ อุทยัพพยานุปัสสนาญาณ ภังคานุปัสสนาญาณ นั้นเห็นอนิจจัง
วิปัสสนาญาณ คือ ภยตูปัฏฐานญาณ อาทีนวานุปัสสนาญาณ นิพพิทานุปัสสนาญาณ นั้นเห็นทุกขัง
วิปัสสนาญาณ คือ มุจจิตุกัมยตาญาณ ปฏิสังขานุปัสสนาญาณ สังขารุเบกขาญาณ นั้นเห็นอนัตตา
วิปัสสนาญาณ 9 > ญาณ 16 จัดเข้าในวิสุทธิ 7

นามรูปปริทเฉทญาณ จัดเข้าใน ทิฏฐิวิสุทธิ
นามรูปปัจจยปริคคหญาณ จัดเข้าในกังขาวิตรณวิสุทธิ
สัมมสนญาณและอุทธยัพพยญาณอย่างอ่อน จัดเข้าในมัคคามัคคญาณทัสสนะวิสุทธิ
วิปัสสนาญาณทั้ง 9 จัดเข้าในปฏิปทาญาณทัสสนวิสุทธิ
โคตรภูญาณ มัคคญาณ ผลญาณ ปัจจเวกขณญาณ จัดเป็นญาณทัสสนวิสุทธิ
วิปัสสนาญาณ 9 > ลักษณะ 3 อย่างในญาณ 16

สภาวะลักษณะ เห็นลักษณะที่ปรากฏจากความเป็นไปของธาตุ ปรากฏตั้งแต่ยังไม่ได้ญาณถึงนามรูปปัจจยปริคหญาณ
สังขตลักษณะ เห็นลักษณะคือ ความเกิดขึ้น ตั้งอยู่ ดับไป ปรากฏตั้งแต่สัมมสนญาณ
สามัญญลักษณะ เห็นลักษณะทั้งสามหรือไตรลักษณ์ ได้แก่ อนิจจัง ทุกขัง อนัตตา ปรากฏตั้งแต่อุทธยัพพยญาณ
วิปัสสนาญาณ 9 > ระดับปัญญาของการรับรู้เข้าใจรูปนาม

รู้ว่าสิ่งใดคือรูป สิ่งใดคือนาม รูปนามนั้น ๆ มีสภาวะลักษณะเช่นไร (นามรูปปริจเฉทญาณ)
รู้ว่าเหตุปัจจัยของรูปนามนั้น ๆ คืออะไร อาหารของรูปนาม อารมณ์ อุปกิเลส กิเลส สังโยชน์ อนุสัย ชนิดนั้น ๆ คืออะไร ตลอดจนรู้ว่าจะดับไปเพราะเหตุปัจจัยใดดับไปและอาหารใดหมดไป (นามรูปปัจจยปริคหญาณ)
รู้ความเป็นไปของรูปนาม คือ สังขตลักษณะและสามัญญลักษณะ ว่าต้องเกิดขึ้น ตั้งอยู่ ดับไป และเป็นอนิจจัง ทุกขัง อนัตตา (สัมมสนญาณ และ วิปัสสนาญาณ 9)
วิปัสสนาญาณ 9 > วิปัสสนาญาณ 9 กับ มรรคมีองค์ 8

วิปัสสนาญาณ 8 ข้อแรก เป็นญาณที่กำหนดเห็นพระไตรลักษณ์ จัดเป็นทุกขอริยสัจ เพราะเห็นทุกข์ ดังนั้น เมื่อทุกข์ถูกรู้ สมุทัยจึงถูกละ นิโรธจึงถูกทำให้แจ้ง มรรคจึงถูกปฏิบัติ ตามลำดับไปด้วยเช่นกัน
อุทยัพพยญาณ เกิดสัมมาทิฏฐิ เพราะเห็นความเกิดขึ้นและความดับไปเป็นธรรมดาของสิ่งทั้งปวง และเริ่มเห็นอริยสัจเบื้องต้น ว่านี่ทุกข์ สมุทัย นิโรธ มรรค
ภังคญาณ เกิดสัมมาสังกัปปะ เพราะเห็นความดับไปของสิ่งทั้งปวง จึงไม่เห็นประโยชน์ในกาม ในการจองเวร ในการเบียดเบียน
ภยญาณ เกิดสัมมาวาจา เพราะกลัวภัยในวัฏฏสงสารที่จองเวรกันและสร้างเวรต่อกันมักอันเกิดจากคำพูดที่ไม่รู้จักคิด จึงเกิดการสำรวมวาจา
อาทีนวญาณ เกิดสัมมากัมมันตะ เพราะเห็นโทษอันเกิดจากการสร้างกรรมทางกาย มีฆ่าสัตว์ ลักทรัพย์ ประพฤติผิดในกาม อันเกิดจากความโลภ โกรธ หลง ในใจตน เป็นเหตุให้พบเจอวิบากกรรมต่าง ๆ
นิพพิทาญาณ เกิดสัมมาอาชีวะ เพราะเบื่อหน่ายในรูปนามจึงพอเพียงต่อความต้องการ ไม่สร้างกรรมคือมิจฉาอาชีวะที่ทำให้ผู้อื่นเดือดร้อนแค่เพราะตนเองได้ผลประโยชน์
มุญจิตุกัมยตาญาณ เกิดสัมมาวายามะ เพราะเมื่อจิตต้องการแสวงหาทางออกจากทุกข์ จึงเกิดความเพียรพยายาม
ปฏิสังขาญาณ เกิดสัมมาสติ เพราะกลับมาพิจารณาทบทวนในรูปนามอีกครั้ง จนเห็นว่าความดับไปของรูปนามเกิดขึ้นได้ด้วยการดับเหตุปัจจัยของรูปนาม เห็นปฏิจจสมุปบาทสายดับหรือปฏิโลม
สังขารุเปกขาญาณ เกิดสัมมาสมาธิ เพราะเมื่อจิตวางอุเบกขาต่อรูปนาม จิตจึงตั้งมั่นเป็นสมาธิ เมื่อมรรคอริยสัจเกิดขึ้น กิเลสเบื้องต้นอันเนื่องด้วยมรรค 8 กลุ่มจึงถูกละชั่วคราวเช่นกัน จึงเกิดสมุทัยชั่วคราว เมื่อสมุทัยถูกละชั่วคราว จึงเกิดนิโรธชั่วคราวขึ้น ตามกิเลสที่ถูกละไป
สัจจานุโลมมิกญาณ เกิดมรรคสามัคคี เมื่อพิจารณาวิปัสสนาญาณ 8 ข้อแรกพร้อมกัน จึงเท่ากับการหมุนธรรมจักรไปด้วย เพราะมรรคมีองค์ 8 ย่อมปรากฎขึ้นพร้อมกันเช่นกัน
วิปัสสนาญาณ 9 > ญาณ 16 กับ ปฏิจจสมุปบาท

นามรูปปัจจยปริคคหญาณ พิจารณาเห็นปฏิจจสมุปบาท สายเกิดหรืออนุโลม
ปฏิสังขาญาณ พิจารณาเห็นปฏิจจสมุปบาท สายดับหรือปฏิโลม
ดูเพิ่ม

ญาณทัสสนะ
วิปัสสนา
วิปัสสนากรรมฐาน
วิสุทธิ 7
อริยสัจ 4
ทุติยจุลจอมเกล้าวิเศษ

| เครื่องราชอิสริยาภรณ์จุลจอมเกล้า ชั้นทุติยจุลจอมเกล้าวิเศษ |
| --- | --- |
 เครื่องราชอิสริยาภรณ์จุลจอมเกล้า ชั้นทุติยจุลจอมเกล้าวิเศษ ฝ่ายหน้า
อักษรย่อ: ท.จ.ว.
ประเภท: ฝ่ายหน้า : คล้องคอมีดารา ฝ่ายใน : สายสะพายไม่มีดารา
วันสถาปนา: ฝ่ายหน้า : พ.ศ. 2416  ฝ่ายใน : พ.ศ. 2442
ประเทศ:  ราชอาณาจักรไทย
ภาษิต: เราจะบำรุงตระกูลวงศ์ให้เจริญ
จำนวนสำรับ: ฝ่ายหน้า : 200 สำรับ ฝ่ายใน : 100 สำรับ
แพรแถบ: 
ผู้สมควรได้รับ: พระบรมวงศานุวงศ์ ข้าราชการทั้งปวง (พระราชทานตามพระราชอัธยาศัย)
มอบเพื่อ: เป็นเครื่องหมายแสดงอิสริยยศและระลึกถึงความดีความชอบของบุคคลซึ่งได้รักษาแผ่นดินมาแต่ก่อนถึงปัจจุบัน
สถานะ: ยังพระราชทานอยู่
ผู้สถาปนา: พระบาทสมเด็จพระจุลจอมเกล้าเจ้าอยู่หัว
ประธาน: พระบาทสมเด็จพระวชิรเกล้าเจ้าอยู่หัว
สถิติการมอบ
รายล่าสุด: นุรักษ์ มาประณีต   29 พฤศจิกายน 2567
ลำดับเกียรติ
สูงกว่า: ปฐมดิเรกคุณาภรณ์
รองมา: มหาโยธิน
หมายเหตุ: ฝ่ายหน้า : มีศักดิ์เสมอพระยาพานทอง และพระราชทานสืบตระกูลได้ถึงชั้นบุตรชาย  ฝ่ายใน : มีคำนำหน้านาม "ท่านผู้หญิง"
ทุติยจุลจอมเกล้าวิเศษ มีอักษรย่อว่า ท.จ.ว. เป็นเครื่องราชอิสริยาภรณ์ในตระกูลเครื่องราชอิสริยาภรณ์จุลจอมเกล้า ชั้นที่ 2 ซึ่งพระบาทสมเด็จพระเจ้าอยู่หัวจะพระราชทานทั้งฝ่ายหน้า (บุรุษ) จำนวน 200 สำรับ และฝ่ายใน (สตรี) จำนวน 100 สำรับ โดยทุติยจุลจอมเกล้าวิเศษจัดเป็นเครื่องราชอิสริยาภรณ์ที่มีลำดับเกียรติอันดับที่ 13 ของเครื่องราชอิสริยาภรณ์ไทย
ลักษณะ

เครื่องราชอิสริยาภรณ์จุลจอมเกล้า ชั้นทุติยจุลจอมเกล้าวิเศษ สามารถแบ่งออกสำหรับพระราชทานให้ฝ่ายหน้าและฝ่ายใน โดยมีลักษณะดังนี้
ลักษณะ > ฝ่ายหน้า

เครื่องราชอิสริยาภรณ์จุลจอมเกล้า ชั้นทุติยจุลจอมเกล้าวิเศษ สำหรับฝ่ายหน้า 1 สำรับ ประกอบด้วย ดารา ดวงตรา และแพรแถบ
ดวงตรา
ด้านหน้า มีลักษณะเป็นรัศมี 8 แฉก ลงยาสีชมพู มีรัศมีทองแทรกตามระหว่างแฉก มีใบชัยพฤกษ์สองข้าง ลงยาสีเขียว กลางดวงตรามีพระบรมฉายาสาทิสลักษณ์ พระบาทสมเด็จพระจุลจอมเกล้าเจ้าอยู่หัว ขอบลงยาสีขาบ มีอักษรทองว่า"เราจะบำรุงตระกูลวงศ์ให้เจริญ"เบื้องบนมี พระจุลมงกุฎเปล่งรัศมีลงยาสีเขียว สีแดง สีขาบ สีขาว
ด้านหลัง มีลักษณะเหมือนด้านหน้า แต่ที่กลางดวงตราเป็นรูปช้างไอราพต ลงยาสีขาว บนหลังช้างเป็นรูปตรีศูล ลงยาสีขาว ที่ขอบมีอักษรทองว่า "ปีระกา เบญจศก ศักราช ๑๒๓๕" รอบขอบเป็นรูปจักร ลงยาสีขาวพื้นแดง
ดวงตราใช้สำหรับประดับห้อยกับแพรแถบสีชมพู กว้าง 5 เซนติเมตร สำหรับสวมคอ
ดารา มีลักษณะเป็นรัศมีเงิน 8 แฉก กลางดารามีอักษรพระปรมาภิไธยย่อ "จ.จ.จ." ทำด้วยทองคำ อยู่บนพื้นลงยาสีชมพู ขอบลงยาสีขาบ มีอักษรทองว่า "เราจะบำรุงตระกูลวงศ์ให้เจริญ" ใช้สำหรับประดับที่อกเสื้อเบื้องซ้าย
หมายเหตุ : ดวงดาราชั้นทุติยจุลจอมเกล้าวิเศษ นั้นแต่เดิมที่ด้านหน้าของดวงดาราจะมีอักษรคำว่า "เราจะบำรุงตระกูลวงศ์ไห้เจริญ" เนื่องจากในสมัยนั้นประเทศไทยได้มีการสั่งทำเครื่องราชอิสริยาภณ์จากประเทศอังกฤษจึงทำให้เกิดข้อผิดพลาดในด้านภาษาจึงส่งผลทำให้อักษรที่ต้องเป็นคำว่า"เราจะบำรุงตระกูลวงศ์ให้เจริญ" กลายเป็น "เราจะบำรุงตระกูลวงศ์ไห้เจริญ"
ลักษณะ > ฝ่ายใน

เครื่องราชอิสริยาภรณ์จุลจอมเกล้า ชั้นทุติยจุลจอมเกล้าวิเศษ สำหรับฝ่ายใน 1 สำรับ ประกอบด้วย
ดวงตรา มีลักษณะเหมือนเครื่องราชอิสริยาภรณ์จุลจอมเกล้า ชั้นปฐมจุลจอมเกล้า สำหรับพระราชทานฝ่ายใน แต่ไม่ประดับเพชร ใช้สำหรับห้อยกับสายสะพายสีชมพู ขนาดกว้าง 7.5 เซนติเมตร ใช้สะพายบ่าซ้ายเฉียงลงทางขวา หรือจะใช้ห้อยกับแพรแถบสีชมพูขนาดกว้าง 5 เซนติเมตร ผูกเป็นรูปแมลงปอ ประดับเสื้อที่หน้าบ่าซ้ายก็ได้
ลักษณะพิเศษ > เครื่องยศ

ผู้ได้รับพระราชทานเครื่องราชอิสริยาภรณ์จุลจอมเกล้า ชั้นทุติยจุลจอมเกล้าวิเศษนั้น ถือว่ามีบรรดาศักดิ์เสมอขุนนางชั้น พระยาพานทอง จะได้รับพระราชทานเครื่องยศประกอบด้วย
เสื้อครุยเสนามาตย์ ปักอักษร จ.จ.จ. (ฝ่ายหน้า) / ผ้าปักทองแล่ง (ฝ่ายใน)
พานหมากทองคำเครื่องพร้อม (ฝ่ายหน้า) / หีบหมากทองคำ (ฝ่ายใน)
คณโททองคำพร้อมพานรอง
กาน้ำทองคำพร้อมโต๊ะทองคำ
กระโถนทองคำ
ผู้ที่ได้รับพระราชทานเครื่องราชอิสริยาภรณ์ ท.จ. และ ท.จ.ว  จะมีบรรดาศักดิ์เทียบเท่า พระยาพานทอง
ลักษณะพิเศษ > คำนำหน้านาม (ฝ่ายใน)

สตรีที่ได้รับพระราชทานเครื่องราชอิสริยาภรณ์จุลจอมเกล้า ชั้นทุติยจุลจอมเกล้าวิเศษ สามารถใช้คำนำหน้านามว่า "ท่านผู้หญิง"
ส่วนสตรี ผู้ที่สมรสกับเจ้านายฝ่ายหน้าในราชวงศ์จักรี คือ ตั้งแต่หม่อมเจ้าขึ้นไป ใช้คำนำหน้านามว่า หม่อม หรือ สกุลยศเดิม เช่น หม่อมราชวงศ์ และหม่อมหลวง ไม่ต้องเปลี่ยนเป็นท่านผู้หญิง เรียกลำลองว่า คุณท่าน
สำหรับเจ้านายฝ่ายใน คือ ราชสกุล ชั้นหม่อมเจ้าขึ้นไปให้ใช้คำนำหน้าพระนามตามเดิม ไม่ว่าจะได้รับพระราชทานชั้นใด ส่วนสตรีที่เป็นราชนิกูลชั้น หม่อมราชวงศ์ และหม่อมหลวง เมื่อได้รับพระราชทานทุติยจุลจอมเกล้าวิเศษ ใช้คำนำหน้านามว่า "ท่านผู้หญิง"
ลักษณะพิเศษ > การสืบตระกูล (ฝ่ายหน้า)

เครื่องราชอิสริยาภรณ์จุลจอมเกล้า ชั้นทุติยจุลจอมเกล้าวิเศษนั้น สามารถสืบตระกูลเครื่องราชอิสริยาภรณ์ได้ โดยบุตรชายของผู้ได้รับพระราชทานนั้น จะได้รับสืบตระกูลเมื่อบิดาล่วงลับไปแล้ว และการสืบตระกูลจะสิ้นสุดลงเพียงชั้นนี้เท่านั้น
ลักษณะพิเศษ > เกียรติยศศพ

ผู้ได้รับพระราชทานเครื่องราชอิสริยาภรณ์จุลจอมเกล้า ชั้นทุติยจุลจอมเกล้าวิเศษ เมื่อวายชนม์จะใช้คำว่า "ถึงแก่อนิจกรรม" และจะได้รับพระราชทานเกียรติยศศพ (แต่ถ้าผู้วายชนม์เป็นสมาชิกราชตระกูล ดำรงตำแหน่งสำคัญ หรือได้รับพระราชทานเครื่องราชอิสริยาภรณ์ตระกูลอื่นที่มีลำดับเกียรติสูงกว่าก็อาจได้รับเกียรติยศศพสูงขึ้น) โดยผู้ได้รับพระราชทานเครื่องราชอิสริยาภรณ์จุลจอมเกล้า ชั้นทุติยจุลจอมเกล้าวิเศษ จะได้รับพระราชทานเกียรติยศศพ ดังนี้
โกศ 8 เหลี่ยม
น้ำหลวงอาบศพ
ฉัตรเบญจา 4 คันตั้งประกอบเกียรติยศข้างโกศศพ และ 10คัน เวลาแห่เวียนเมรุ
ปี่ไฉน 1 กลองชนะ 10 ประโคมเวลารับพระราชทานน้ำหลวงอาบศพ, แห่โกศศพเวียนรอบเมรุ และเวลารับพระราชทานเพลิงศพ
รถวอเชิญโกศศพ
เพลิงหลวง
การพระราชทาน

ดูเพิ่ม: รายพระนามและชื่อผู้ได้รับพระราชทานทุติยจุลจอมเกล้าวิเศษ (ฝ่ายใน)
เครื่องราชอิสริยาภรณ์จุลจอมเกล้ามีพระมหากษัตริย์ทรงเป็นประธานของเครื่องอิสริยาภรณ์ รวมทั้งทรงไว้ซึ่งพระราชอำนาจที่จะพระราชทานแก่ผู้ที่ทรงพระราชดำริเห็นสมควรและเรียกคืนเครื่องราชอิสริยาภรณ์นี้ได้ ปัจจุบัน เครื่องราชอิสริยาภรณ์จุลจอมเกล้า ชั้นทุติยจุลจอมเกล้าวิเศษ แบ่งออกสำหรับพระราชทานฝ่ายหน้าจำนวน 200 สำรับ และฝ่ายในจำนวน 100 สำรับ นอกจากนี้ ยังสามารถพระราชทานแก่เจ้านายหรือผู้มีเกียรติจากต่างประเทศซึ่งไม่นับรวมกับจำนวนดังกล่าว
ผู้ได้รับพระราชทานทุติยจุลจอมเกล้าวิเศษจะได้รับใบประกาศนียบัตรทรงลงพระปรมาภิไธยและประทับพระราชลัญจกร เว้นแต่กรณีที่ได้รับพระราชทานทุติยจุลจอมเกล้าแล้วเลื่อนขึ้นรับพระราชทานทุติยจุลจอมเกล้าวิเศษจะไม่มีใบประกาศนียบัตร และเมื่อผู้ได้รับพระราชทานทุติยจุลจอมเกล้าวิเศษวายชนม์ลง ผู้รับมรดกจะต้องส่งเครื่องราชอิสริยาภรณ์คืนภายใน 30 วัน ถ้าส่งคืนไม่ได้กองมรดกจะต้องรับผิดชอบ ส่วนกรณีผู้ได้รับพระราชทานทุติยจุลจอมเกล้าวิเศษได้รับพระราชทานเครื่องราชอิสริยาภรณ์ตระกูลจุลจอมเกล้าในชั้นที่สูงขึ้นหรือทรงเรียกคืนเครื่องราชอิสริยาภรณ์  ถ้าผู้รับพระราชทานไม่สามารถส่งคืนได้ ต้องชดใช้ราคาสำหรับเครื่องราชอิสริยาภรณ์นั้น สำหรับฝ่ายหน้าต้องชดใช้เป็นจำนวนเงิน 341,000 บาท และฝ่ายใน 187,000 บาท
แหล่งข้อมูลอื่น

ทุติยจุลจอมเกล้าวิเศษฝ่ายหน้า เก็บถาวร 2007-12-20 ที่ เวย์แบ็กแมชชีน จาก สำนักเลขาธิการคณะรัฐมนตรี
ทุติยจุลจอมเกล้าวิเศษฝ่ายใน เก็บถาวร 2007-12-20 ที่ เวย์แบ็กแมชชีน จาก สำนักเลขาธิการคณะรัฐมนตรี
| ด ค กเครื่องราชอิสริยาภรณ์จุลจอมเกล้า |
| --- | --- |
ฝ่ายหน้า (บุรุษ): ปฐมจุลจอมเกล้าวิเศษ • ปฐมจุลจอมเกล้า (รายนาม) • ทุติยจุลจอมเกล้าวิเศษ • ทุติยจุลจอมเกล้า • ตติยจุลจอมเกล้าวิเศษ • ตติยจุลจอมเกล้า • ตติยานุจุลจอมเกล้า
ฝ่ายใน (สตรี): ปฐมจุลจอมเกล้า (รายนาม) • ทุติยจุลจอมเกล้าวิเศษ (รายนาม) • ทุติยจุลจอมเกล้า • ตติยจุลจอมเกล้า • จตุตถจุลจอมเกล้า
ดูเพิ่ม: เครื่องราชอิสริยาภรณ์ไทย • ลำดับเกียรติ • ท่านผู้หญิง • คุณหญิง
หมวดหมู่ • สถานีย่อย
ดวงตราชั้นทุติยจุลจอมเกล้าวิเศษ
ตัวอย่างภาพจำลองดวงดารา ชั้นทุติยจุลจอมเกล้าวิเศษ
พิมรี่พาย

| พิมรี่พาย> ข้อมูลส่วนตัว |
| --- | --- |
เกิด: จิตรา สนองเกียรติ 9 ตุลาคม พ.ศ. 2533 (34 ปี) กรุงเทพมหานคร ประเทศไทย
อาชีพ: แม่ค้าออนไลน์ นักร้อง นักธุรกิจ
ข้อมูลยูทูบ
ช่อง:  @PimrypieOfficial 
ปีปฏิบัติงาน: 2555 – ปัจจุบัน
ประเภท:  ขายของออนไลน์  ช่วยเหลือสังคม 
จำนวนผู้ติดตาม:   6.62 ล้าน 
จำนวนผู้เข้าชม:   982 ล้าน 
ข้อมูลเมื่อ: 19 มกราคม พ.ศ. 2567
พิมรดาภรณ์ เบญจวัฒนะพัชร์ (เกิด 9 ตุลาคม พ.ศ. 2533) หรือรู้จักกันในนาม พิมรี่พาย มีลูกสองคน      พิมรี่พายเป็นยูทูบเบอร์ที่มีชื่อเสียงในแนวขายของออนไลน์คนหนึ่งของประเทศไทย เป็นศิลปินและผู้บริหารในค่ายเพลงไฮต์เคลาส์เอนเตอร์เทนเมนท์ เธอเป็นที่รู้จักดีจากการช่วยเหลือผู้ยากไร้ในพื้นที่อำเภออมก๋อย จังหวัดเชียงใหม่ เมื่อวันที่ 9 มกราคม พ.ศ. 2564 โดยการติดตั้งแผงโซลาเซลล์สำหรับการใช้ประโยชน์ของคนในพื้นที่ดังกล่าว
ประวัติและการทำงาน

บิดาของเธอเป็นชาวจังหวัดชุมพร มารดาของเธอเป็นชาวจังหวัดนครศรีธรรมราช ส่วนเธอนั้นเติบโตในกรุงเทพมหานคร ด้วยความที่ครอบครัวประกอบอาชีพค้าขายนั้นทำให้เธอซึมซับมา เธอจึงเริ่มสู่เส้นทางอาชีพนักธุรกิจจากการค้าขายในช่องทางออนไลน์ในนาม พิมรี่พายขายทุกอย่าง และเธอประกอบอาชีพนี้เรื่อยมา
ในเดือนกุมภาพันธ์ พ.ศ. 2564 เธอได้เปลี่ยนบทบาทของตนครั้งใหญ่ จากการเปิดตัวธุรกิจค่ายเพลงของเธอในชื่อไฮน์เคลาส์เอนเตอร์เทนเมนต์ ร่วมกับฟักกลิ้งฮีโร่ และหลุยส์ ธนา และเธอเองเป็นศิลปินในสังกัดดังกล่าวควบคู่ไปกับผู้บริหารค่ายเพลง ทั้งนี้ เธอได้ออกผลงานเพลงชื่อ อย่านะคะ ซึ่งเป็นผลงานซิงเกิลของเธอเอง
การกุศล

ในวันที่ 9 มกราคม พ.ศ. 2564 เธอได้ช่วยเหลือเด็กและผู้ด้อยโอกาสในพื้นที่อำเภออมก๋อย จังหวัดเชียงใหม่ โดยการมอบเครื่องอุปโภคบริโภค ตลอดจนติดตั้งแผงโซลาเซลล์และมอบโทรทัศน์ให้แก่โรงเรียนในพื้นที่ดังกล่าวเนื่องจากคนในพื้นที่ขาดการเข้าถึงไฟฟ้าและสิ่งอำนวยความสะดวก ทำให้ได้รับกระแสคำชื่นชมจากสื่อสังคมออนไลน์ตลอดจนประชาชนทั่วไป จนกระทั่ง "#พิมรี่พาย" ขึ้นเทรนต์ทวิตเตอร์อันดับหนึ่งในวันดังกล่าว อย่างไรก็ดีได้มีกระแสวิพากษ์วิจารณ์จากประชาชนอีกฝ่ายว่าสิ่งที่เธอทำเป็นการสร้างภาพหรือไม่ รศ.ปิ่นแก้ว เหลืองอร่ามศรี กล่าวว่าสิ่งที่เธอทำนั้นไม่รู้ถึงปัญหาจริง ๆ ในพื้นที่ และเป็นเพียงการโปรดสัตว์ชนชั้นล่าง ทั้งนี้ เธอได้ออกมาชี้แจงผ่านการถ่ายทอดสดในเฟซบุ๊กเมื่อวันที่ 11 มกราคม พ.ศ. 2564 ว่าเธอตั้งใจช่วยเหลือคนในพื้นที่ดังกล่าวด้วยความจริงใจมิหวังผลตอบแทน ต่อมา กรมสรรพากรเข้าตรวจสอบภาษีเงินได้จากการประกอบธุรกิจออนไลน์ของเธอ หลังจากมีข่าวการกุศลนั้น พบว่า การถ่ายทอดสดผ่านสัญญาณต่อเนื่องของเธอใน 1 ชั่วโมงมียอดขายถึง 16,300 ออเดอร์ มีผู้ชมถึง 6 ล้านคน ในช่วงเดือนพฤษภาคม 2564 เธอระบุว่า ได้รับผลกระทบหลังทักษิณ ชินวัตร พาดพิงถึงเธอ และคิดว่าเป็นการนำชื่อของเธอไปใช้เพื่อ "แซะรัฐบาล" ทำให้ในเวลาต่อมา วรงค์ เดชกิจวิกรมออกมาชื่นชมเธอที่กล้าตอกกลับทักษิณ
คดีความ

ในเดือนสิงหาคม 2562 ตำรวจกองบังคับการปราบปรามการกระทำความผิดเกี่ยวกับการคุ้มครองผู้บริโภคเข้าตรวจสอบบ้านของเธอ พบน้ำหอมนำเข้าที่ไม่มีเลข อย. ซึ่งเธอแก้ต่างว่าเคยทำจริง แต่เลิกไปแล้ว
ผลงาน > ซิงเกิล

| ปี | ชื่อเพลง |
| --- | --- |
2564: "อย่านะคะ"
2564: "เบิ้ล (DOUBLE)" (พิมรี่พาย × เอฟ. ฮีโร่ × บูม บูม แคช × M-PEE)
2564: "ออกไป"
2565: "ไม่ขาย"
2565: "แห้ง" (ร่วมกับ มาริโอ้ เมาเร่อ)
2565: "ปากแจ๋ว" (ร่วมกับ ยัวร์บอยทีเจ)
2566: "Party" (ร่วมกับ HYO)
แหล่งข้อมูลอื่น

พิมรี่พาย ที่เฟซบุ๊ก
พิมรี่พาย ที่เฟซบุ๊ก
พิมรี่พาย ที่อินสตาแกรม
พิมรี่พาย ที่ยูทูบ
รูป (ศาสนาพุทธ)

รูปในทางพุทธศาสนา มีหลายความหมาย ดังนี้
เป็นธรรมะคำหนึ่งอย่างเช่นในคำว่า
นามธรรม แปลว่า สิ่งชำรุดทรุดโทรม, สิ่งที่แตกสลาย, สิ่งที่ผันแปรได้
หมายถึงรูปร่างที่มองเห็นด้วยตา คือร่างกายหรือตัวตนของคน สัตว์สิ่งของ อันเกิดขึ้นจากการรวมตัวของธาตุ 4 คือ ดิน น้ำ ไฟ ลม จัดเป็นหนึ่งในขันธ์ 5 (รูป เวทนา สัญญา สังขาร วิญญาณ) มีสภาวะเกิดดับคือ เกิด แก่ เจ็บ และ ตาย
ใช้เป็นคำแสดงลักษณะหรือลักษณะนามของภิกษุสามเณร เช่นภิกษุ 3 รูป สามเณร 5 รูป
ในสมัยก่อนใช้เป็นคำแทนตัวเองของภิกษุสามเณรที่พูดกับคฤหัสถ์ เช่นเดียวกับคำว่า อาตมา, ฉัน เช่น "วันนี้รูปไปไม่ได้หรอกโยม รูปไม่ว่าง" หมายความว่า "อาตมาไปไม่ได้ ไม่ว่าง" นั่นเอง
รูป๒๘

รูป ในปรมัตถธรรม4 มี 28 แบ่งเป็น มหาภูตรูป 4 และอุปาทยรูป24
รูป๒๘ > มหาภูตรูป๔

ปฐวี ธาตุดิน ,
อาโป ธาตุน้ำ ,
วาโย ธาตุลม ,
เตโช ธาตุไฟ
รูป๒๘ > อุปาทายรูป๒๔ > ปสาทรูป๕

จักขุปสาท การรับรู้ทางตา ,
โสตปสาท การรับรู้ทางหู ,
ฆานปสาท การรับรู้ทางจมูก ,
ชิวหาปสาท การรับรู้ทางลิ้น ,
กายปสาท การรับรู้ทางกาย
รูป๒๘ > อุปาทายรูป๒๔ > โคจรรูป๔

รูปะ รูป ,
สัททะ เสียง ,
คันธะ กลิ่น ,
รสะ รส
รูป๒๘ > อุปาทายรูป๒๔ > ภาวรูป๒

ปุริสภาวะ ภาวะแห่งบุรุษ
อิตถีภาวะ ภาวะแห่งสตรี
รูป๒๘ > อุปาทายรูป๒๔ > หทยรูป๑

หทยรูปเป็นรูปที่เกิดจากกรรมเป็นสมุฏฐาน ตั้งอยู่ภายในช่องเนื้อเยื่อหัวใจโตเท่าเมล็ดดอกบุนนาค เป็นที่อาศัยเกิดของจิต (จิตประเภทมโนธาตุ และมโนวิญญาณธาตุ) เพื่อการรู้ธรรมารมณ์
รูป๒๘ > อุปาทายรูป๒๔ > ชีวิตรูป๑

ชีวิตรูป ความเป็นชีวิต (ชีวิตินทรีย์) ที่เกิดจากกฎพีชนิยามคือ สมตา (ปรับให้เหมาะสม) ชีวิตา (มีกระบวนการทำงาน) วัฏฏตา (มีระบบสืบพันธุ์)
รูป๒๘ > อุปาทายรูป๒๔ > อาหารรูป๑

อาหารรูป อาหารที่หล่อเลี้ยงร่างกาย น้ำและลมหายใจ
รูป๒๘ > อุปาทายรูป๒๔ > ปริจเฉทรูป๑

ปริจเฉทรูป ช่องว่างต่างๆภายในกาย
รูป๒๘ > อุปาทายรูป๒๔ > วิญญัติรูป๒

กายวิญญัติ การกระทำทางกาย
วจีวิญญัติ การกระทำทางวาจา
รูป๒๘ > อุปาทายรูป๒๔ > วิการรูป๓

รูปัสสะ ลหุตา ความเบาแห่งรูป
รูปัสสะมุทุตา ความอ่อนแห่งรูป
รูปัสสะ กัมมัญญตา ความควรแก่การงาน พอเหมาะ พอประมาณ แห่งรูป
รูป๒๘ > อุปาทายรูป๒๔ > ลักขณรูป๔

รูปัสสะ อุจจโย ความเติบโตแห่งรูป
รูปัสสะ สันตติ ความสืบต่อแห่งรูป
รูปัสสะ ชรตา ความทรุดโทรมแห่งรูป
รูปัสสะ อนิจจัง ความแปรปรวนแห่งรูป
5 สิงหาคม

วันที่ 5 สิงหาคม เป็นวันที่ 217 ของปี (วันที่ 218 ในปีอธิกสุรทิน) ตามปฏิทินสุริยคติแบบเกรกอเรียน เมื่อถึงวันนี้จะยังเหลือวันอีก 148 วันในปีนั้น
เหตุการณ์ > ศตวรรษที่ 1

พ.ศ. 568 (ค.ศ. 25) – หลิวซิ่ว อ้างสิทธิ์ในราชบัลลังก์ในฐานะจักรพรรดิจีน ฟื้นฟูราชวงศ์ฮั่นหลังจากการล่มสลายของราชวงศ์ซินที่มีอายุสั้น
เหตุการณ์ > ศตวรรษที่ 19

พ.ศ. 2401 (ค.ศ. 1858) - ไซรัส เวสต์ ฟิลด์ และคณะ ก่อสร้างสายโทรเลขข้ามมหาสมุทรแอตแลนติกสำเร็จเป็นสายแรก
พ.ศ. 2403 (ค.ศ. 1860) – พระเจ้าคาร์ลที่ 15 แห่งสวีเดน-นอร์เวย์ ทรงสวมมงกุฎเป็นกษัตริย์แห่งนอร์เวย์ในเมืองทร็อนไฮม์
พ.ศ. 2425 (ค.ศ. 1882) – บริษัทสแตนดาร์ดออยล์แห่งรัฐนิวเจอร์ซีย์ ซึ่งปัจจุบันรู้จักกันในนามเอ็กซอนโมบิล ก่อตั้งขึ้นอย่างเป็นทางการ ต่อมา บริษัทนี้ขยายตัวจนกลายเป็นเจ้าของกิจการสแตนดาร์ดออยล์ทั้งหมด และเป็นศูนย์กลางของเหตุการณ์ที่นำไปสู่การแบ่งบริษัทสแตนดาร์ดออยล์
พ.ศ. 2430 (ค.ศ. 1887) - พระบาทสมเด็จพระจุลจอมเกล้าเจ้าอยู่หัว โปรดเกล้าฯ ให้สถาปนาโรงเรียนนายร้อยขึ้นที่บริเวณหลังพระราชวังสราญรมย์ (ปัจจุบันคือ กรมแผนที่ทหาร) และเปลี่ยนชื่อเป็นโรงเรียนนายร้อยพระจุลจอมเกล้า เมื่อ พ.ศ. 2490
เหตุการณ์ > ศตวรรษที่ 20

พ.ศ. 2457 (ค.ศ. 1914) - สหรัฐอเมริกาติดตั้งไฟสัญญาณจราจรระบบอิเล็กทรอนิกส์ครั้งแรก ในเมืองคลีฟแลนด์ รัฐโอไฮโอ
พ.ศ. 2487 (ค.ศ. 1944) - ฮอโลคอสต์: กบฏชาวโปแลนด์เข้าปลดปล่อยนักโทษชาวยิว 348 คน ในค่ายคนงาน ณ กรุงวอร์ซอ
พ.ศ. 2492 (ค.ศ. 1949) - เกิดแผ่นดินไหวในเอกวาดอร์ ทำลายเมือง 50 เมือง และทำให้มีผู้เสียชีวิตมากกว่า 6,000 คน
พ.ศ. 2505 (ค.ศ. 1962) – มาริลิน มอนโร ดาราสาวชื่อดังชาวอเมริกัน ถูกพบว่าเสียชีวิตที่บ้านหลังจากใช้ยาเกินขนาด
พ.ศ. 2506 (ค.ศ. 1963) - สหรัฐอเมริกา สหราชอาณาจักร และสหภาพโซเวียต ลงนามสนธิสัญญาต่อต้านการทดลองอาวุธนิวเคลียร์
พ.ศ. 2512 (ค.ศ. 1969) - โครงการมาริเนอร์: ยานมาริเนอร์ 7 ผ่านใกล้ดาวอังคารด้วยระยะห่าง 3,524 กิโลเมตร
พ.ศ. 2535 (ค.ศ. 1992) - เปิดใช้งานท่าอากาศยานแม่ฟ้าหลวง เชียงรายอย่างเป็นทางการ
พ.ศ. 2539 (ค.ศ. 1996) - โอลิมปิก 1996: สมรักษ์ คำสิงห์ชนะเซราฟิม โทโดรอฟ นักมวยชาวบัลแกเรีย 8-5 หมัด ในการแข่งขันมวยสากลสมัครเล่นรุ่นเฟเธอร์เวท เป็นนักกีฬาไทยคนแรกที่ได้เหรียญทองโอลิมปิก
พ.ศ. 2540 (ค.ศ. 1997) - ทนง พิทยะ รัฐมนตรีว่าการกระทรวงการคลังประกาศขอรับความช่วยเหลือจากกองทุนการเงินระหว่างประเทศ (ไอเอ็มเอฟ)
เหตุการณ์ > ศตวรรษที่ 21

พ.ศ. 2543 (ค.ศ. 2000) - กลุ่มเจไอลอบวางระเบิดโรงแรม เจ ดับเบิลยู แมริออตในกรุงจาการ์ตา อินโดนีเซีย
พ.ศ. 2545 (ค.ศ. 2002) - เกิดการโจมตีโรงเรียนคริสต์ในปากีสถาน มีผู้เสียชีวิต 6 คน
พ.ศ. 2559 (ค.ศ. 2016) - พิธีเปิดโอลิมปิกฤดูร้อน 2016 ณ นครรีโอเดจาเนโร ประเทศบราซิล
พ.ศ. 2567 (ค.ศ. 2024) – จากการเคลื่อนไหวต่อต้านรัฐบาลบังกลาเทศ เศข หาสินา นายกรัฐมนตรีบังกลาเทศลาออกและหนีออกนอกประเทศ ยุติการปกครองของเธอที่ยาวนาน 15 ปีติดต่อกัน รวมระยะเวลาเกือบสองทศวรรษ
วันเกิด

พ.ศ. 2345 (ค.ศ. 1802) - นีลส์ เฮนริก อาเบล นักคณิตศาสตร์ชาวนอร์เวย์ (ถึงแก่กรรม 6 เมษายน พ.ศ. 2372)
พ.ศ. 2399 (ค.ศ. 1856) - พระเจ้าบรมวงศ์เธอ กรมหลวงพรหมวรานุรักษ์ (สิ้นพระชนม์ 4 มกราคม พ.ศ. 2467)
พ.ศ. 2449 (ค.ศ. 1906) - เจ้าหญิงแอนน์แห่งออร์เลอ็อง พระธิดาใน เจ้าชายจีนส์ ดยุกแห่งกุสซี (ถึงแก่กรรม 19 มีนาคม พ.ศ. 2529)
พ.ศ. 2473 (ค.ศ. 1930) - นีล อาร์มสตรอง นักบินอวกาศชายชาวอเมริกัน (ถึงแก่กรรม พ.ศ. 2555)
พ.ศ. 2486 (ค.ศ. 1943) - ศรวณี โพธิเทศ นักร้องลูกกรุงหญิงชาวไทย
พ.ศ. 2493 (ค.ศ. 1950) - เทพพิทักษ์ จันทร์สุเทพ อดีตนักฟุตบอลทีมชาติไทย , นายกสมาคมนักฟุตบอลอาวุโส
พ.ศ. 2502 (ค.ศ. 1959) - พีต เบินส์ นักร้องชาวอังกฤษ (ถึงแก่กรรม 23 ตุลาคม พ.ศ. 2559)
พ.ศ. 2504 (ค.ศ. 1961) - เจเน็ต แมคเทียร์ นักแสดงหญิงชาวอังกฤษ
พ.ศ. 2507 (ค.ศ. 1964) - พิมพ์เพ็ญ เวชชาชีวะ ภริยานายกรัฐมนตรีไทย
พ.ศ. 2511 (ค.ศ. 1968) - มารีน เลอ แปน นักการเมืองชาวฝรั่งเศส
พ.ศ. 2518 (ค.ศ. 1975) - สเตฟานี โซสตัก นักแสดงหญิงชาวฝรั่งเศส
พ.ศ. 2519 (ค.ศ. 1976) - คว็อน ซัง-อู นักแสดงชายชาวเกาหลีใต้
พ.ศ. 2523 (ค.ศ. 1980) -
เจษฎา จิตสวัสดิ์ นักฟุตบอลทีมชาติไทย
ยูริ โฟร์มัน นักมวยสากลแชมป์โลกชาวอิสราเอล
เวย์น บริดจ์ อดีตนักฟุตบอลชาวอังกฤษ
พ.ศ. 2524 (ค.ศ. 1981) - เจสซี วิลเลียมส์ นักแสดงชาวอเมริกัน
พ.ศ. 2527 (ค.ศ. 1984) -
ชยนพ บุญประกอบ ผู้กำกับภาพยนตร์ชาวไทย
แซนดร้า แมฟโร นักร้องหญิงชาวไทย
พ.ศ. 2528 (ค.ศ. 1985) - ซาลอมง กาลู นักฟุตบอลชาวไอวอรีโคสต์
พ.ศ. 2529 (ค.ศ. 1986) -
ทะสึฮิโระ โยะเนะมิสึ นักมวยปล้ำชาวญี่ปุ่น
รัศมีแข ฟ้าเกื้อล้น นักแสดงLGBTQ+ชาวไทย
พ.ศ. 2531 (ค.ศ. 1988) - เนบีฮี บายรัม นักฟุตบอลอาชีพชาวเยอรมนีเชื้อสายคอซอวอ
พ.ศ. 2532 (ค.ศ. 1989) - ไรอัน เบอร์ทรันด์ นักฟุตบอลชาวอังกฤษ
พ.ศ. 2534 (ค.ศ. 1991) -
อันเดรอัส ไวมันน์ นักฟุตบอลชาวออสเตรีย
อึย ฮา-จุน นักแสดงและนายแบบชาวเกาหลีใต้
พ.ศ. 2536 (ค.ศ. 1993) - ชิชา อมาตยกุล นักร้อง, นักแสดง และนางแบบชาวไทย
พ.ศ. 2538 (ค.ศ. 1995) - ปีแยร์-เอมีล เฮยบีแยร์ นักฟุตบอลชาวเดนมาร์ก
พ.ศ. 2539 (ค.ศ. 1996) - โช ซึง-ย็อน ศิลปินวง ยูนิก UNIQ นักร้อง-นักแต่งเพลง แร็ปเปอร์ โปรดิวเซอร์เพลงชาวเกาหลีใต้
พ.ศ. 2540 (ค.ศ. 1997) -
หวัง อี้ป๋อ ศิลปินวง ยูนิก UNIQ นักร้อง, นักแสดง,นักแข่งรถ และนายแบบชาวจีน (Cool guy 85)
โอลิเวีย โฮลต์ นักแสดงและนักร้องชาวอเมริกัน
พ.ศ. 2541 (ค.ศ. 1998) - คะนง ซุซุกิ นักร้องหญิงชาวญี่ปุ่น
มีมี่ คีน นักแสดงชาวอังกฤษ
พ.ศ. 2542 (ค.ศ. 1999) -
ชุติมา โสดาภักดิ์ นักร้องลูกทุ่งชาวไทย
จิรภิรมย์ ไชยา นักแสดงชาวไทย
สุชาดา โตงาม นักแสดงหญิงชาวไทย
พ.ศ. 2544 (ค.ศ. 2001) - โจซี โตตาฮ์ นักแสดงหญิงชาวอเมริกัน
พ.ศ. 2547 (ค.ศ. 2004) -
คาร์ลี่ รีช ยูทูปเบอร์ชาวอเมริกัน
กาบิ นักฟุตบอลชาวสเปน
พ.ศ. 2548 (ค.ศ. 2005) - ธนทัต ตันจรารักษ์ - นักแสดงชายชาวไทย